Bendeleier, ses ander in huis doodgeskietBheki Cele. Foto: Kopano Tlape/GCIS ’n Berugte bendeleier is een van sewe mense wat dood is tydens ’n skietgeveg met die polisie en lede van ’n veiligheidsmaatskappy in Pietermaritzburg, KwaZulu-Natal. Die skietery het by ’n huis in Scottsville plaasgevind. Bheki Cele, minister van polisie, het Dinsdagaand die toneel besoek. Hy het aan verslaggewers gesê die berugte bendeleier wat doodgeskiet is, was een van die 45 verhoorafwagtendes wat einde April ontsnap het nadat die voertuig waarin hulle na die Pietermaritzburg-landdroshof vervoer is deur gewapende aanvallers van die pad afgedwing is. Volgens Cele was daar talle lasbriewe vir die vermeende bendeleier se inhegtenisneming en hy is onder meer deur die polisie gesoek op aanklagte van moord, verkragting en poging tot moord. Twee vroue is onder die sewe oorledenes. “Dit is in die stadium nie duidelik of die vroue ontvoer is en of hulle uit vrye wil in die huis was nie,” het Cele op die toneel gesê. Daar is op vuurwapens en ammunisie beslag gelê en verdere ondersoek sal vasstel of die drie motors wat op die perseel gevind is, gesteel is. Volgens Cele het die skietery by ’n huurhuis plaasgevind waar die verdagtes al glo vir sowat ’n maand lank gewoon het. Daar is in die stadium nie meer besonderhede oor die skietery bekend nie.